Siden landbrugsforhandlingerne begyndte, har der været over 60 møder uden resultater - nu tager tre bedrifter ploven i egen hånd.

Det ligner en ganske almindelig pløremark - men Christian Sommerlunds bedrift i Birkelse vest for Aabybro er én af de tre landbrug i Danmark, der kører forsøg med nye dyrkningsmetoder. Det vil sige, at marken er delt op i et sirligt system, der skal gøre landbruget klogere på, hvordan jord og afgrøder reagerer på forskellige og mere bæredygtige måder at blive dyrket på. Det er Jens Jungersen, der ejer jorden, hvor forsøget foregår. Målet er selv at finde mulige bud på klimaløsninger, før Christiansborgs politikere "trækker noget ned over hovedet på ham". - Vi vil gerne følge med tiden og se, hvad der sker med jorden med de forskellige metoder, inden andre bestemmer for os, hvad der fungerer bedst, siger Jens Jungersen, der ejer jorden, hvor forsøget foregår. Forskellig jordbearbejdning Forsøget varer i fem år, og sker udover marken i Birkelse også på bedrifter i Vestjylland og Vestsjælland. Christian Sommerlund forklarer, at han afprøver tre forskellige måder at dyrke jorden på sin mark: - De er forskellige på den måde, at ved den dyrkningsmetode pløjer man forud for etableringen af en afgrøde, forklarer han. - Og på den anden har man en harvning. Det vil sige, at man smider ploven på pension, men man harver forud for såningen. Og i den tredje har man kun en såmaskine i sit setup, og det vil sige meget lidt bearbejdning af jorden. Mindre kørsel De tre forskellige dyrkningsmetoder betyder alle mindre kørsel med landbrugsmaskinerne, fordi Christian Sommer bearbejder jorden mindre end normalt. Men det er ikke hovedformålet for ham: - Det vi gerne vil se på forsøgene er en jordforbedrende effekt. Så blandt andet får bedre vandgennemtrængning og bedre vandtilgængelighed på eksempelvis tørre somre, siger han og uddyber: - For os som landmænd er målet altså en mere dyrkningssikker jord i den sidste ende. At vi kan få mindre kørsel med vores maskiner og en lavere udledning af CO2, er selvfølgelig også en win-win. Det er Seges og en række andre partnere inden for forskning og landbrugsrådgivning, der sammen med landbrugsvirksomheden Syngenta har sat gang i projektet.